b'\n_START_ARTICLE_\nAlbin \xc5\xbdabkar\n_START_SECTION_\n\xc5\xbdivljenje in delo\n_START_PARAGRAPH_\nAlbin \xc5\xbdabkar, brat u\xc4\x8ditelja matematike Jo\xc5\xbeeta \xc5\xbdabkarja, je obiskoval \xc5\xa0kofijsko klasi\xc4\x8dno gimnazijo v \xc5\xa0entvidu pri Ljubljani (1912-1920), ter nato \xc5\xa1tudiral fiziko in matematiko na ljubljanski Filozofski fakulteti, kjer je leta 1924 tudi diplomiral. U\xc4\x8dil je na gimnaziji v Ko\xc4\x8devju (1924/1925) in nato od 1925-1958 na ve\xc4\x8d gimnazijah v Ljubljani, od 1927 je honorarno predaval matematiko na Tehni\xc5\xa1ki fakulteti v Ljubljani. Leta 1958 se je zaposlil na Fakulteti za rudarstvo, metalurgijo in kemijsko tehnologijo v Ljubljani, med letoma 1960-1962 je bil vi\xc5\xa1ji predavatelj na matemati\xc4\x8dno-fizikalnem oddelku Fakultete za naravoslovje in tehnologijo v Ljubljani. Sam in v soavtorstvu je napisal ve\xc4\x8d kot 10 u\xc4\x8dbenikov matematike in fizike za osnovne in srednje \xc5\xa1ole, ki so bili nekajkrat predelani in ve\xc4\x8dkrat ponatisnjeni._NEWLINE_Pisal je tudi \xc4\x8dlanke, predvsem \xc5\xa1tevilna poro\xc4\x8dila o tujih matemati\xc4\x8dnih knjigah, in jih objavljal v Proteusu in Rudarsko  metalur\xc5\xa1kem zborniku ter prevajal razne matemati\xc4\x8dne \xc4\x8dlanke in knjige, med katere \xc5\xa1teje tudi Matemati\xc4\x8dni priro\xc4\x8dnik : za in\xc5\xbeenirje in slu\xc5\xa1atelje tehni\xc5\xa1kih visokih \xc5\xa1ol I. N. Bron\xc5\xa1tejna in K. A. Semendjajeva, (COBISS) ki je iz\xc5\xa1el v ve\xc4\x8d ponatisih.'